คนไทยรุมซื้อ พันธบัตรคลัง ขายแล้ว24%
คลังยิ้มพันธบัตรออมทรัพย์ 2 หมื่นล้านเนื้อหอม สัปดาห์เดียวประชาชนรุมซื้อแล้ว 24%
20 พ.ค. 2559

คลังยิ้มพันธบัตรออมทรัพย์ 2 หมื่นล้านเนื้อหอม สัปดาห์เดียวประชาชนรุมซื้อแล้ว 24% 
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า มีนักลงทุนรายย่อยสนใจซื้อพันธบัตรออมทรัพย์วงเงิน 2 หมื่นล้านบาท ที่คลังเปิดขายอยู่ในขณะนี้เป็นจำนวนมาก โดย 1 สัปดาห์หลังจากเปิดขายวันแรกเมื่อ 12 พ.ค. 2559 ถึงปัจจุบันมีคนซื้อไปแล้ว 4,800 ล้านบาท หรือประมาณ 24% ของพันธบัตรที่ออกขาย โดยนักลงทุนสนใจซื้อทั้งพันธบัตรออมทรัพย์อายุ 5 ปี อัตราดอกเบี้ย 3% และอายุ 10 ปี อัตราดอกเบี้ย 3.5% อย่างละเท่าๆ กัน
สำหรับการออกพันธบัตรออมทรัพย์ครั้งนี้ เพื่อรองรับพันธบัตรออมทรัพย์ไทยเข้มแข็งที่จะครบอายุในวันที่ 9 มิ.ย. 2559 จำนวน 8 หมื่นล้านบาท แต่พบว่ามีผู้สนใจลงทุนมากทั้งที่พันธบัตรไทยเข้มแข็งยังไม่ครบกำหนด สบน.จึงอยากให้ผู้ที่สนใจลงทุนรีบซื้อ เพราะเป็นการออกพันธบัตรครั้งสุดท้ายของกระทรวงการคลังในปีงบประมาณ 2559
นายสุวิชญ กล่าวว่า แนวโน้มอัตราดอกเบี้ยตลาดอยู่ในภาวะทรงตัวระดับต่ำ เนื่องจากเศรษฐกิจโลกและไทยเพิ่งเริ่มฟื้นตัว ดังนั้นการลงทุนพันธบัตรออมทรัพย์ในช่วงนี้จึงให้ผลตอบแทนดีกว่าพันธบัตรออมทรัพย์และไม่มีความเสี่ยง เพราะรัฐบาลค้ำประกัน